PÅ OVERTID: Statsadvokat Geir Evanger trodde de skulle komme gjennom bevisførselen i Lime-saken før sommeren. Nå må saken deles opp for å rekke å bli ferdig til jul. Foto: Berit Roald NTB scanpix

Betalte 500.000 til pakistansk advokat – fikk ingen rapport

En pakistansk advokat har fått forskuddsbetalt 52.000 euro for å hjelpe norsk politi i etterforskningen av dagligvarekjeden Lime. Uten resultat.

25. september 2016

Artikkelen er over tre år gammel

Advokaten ble engasjert for å undersøke om de tiltalte har verdier i Pakistan som kan inndras. I utgangspunktet skulle advokaten levere en rapport. Fristen er overskredet for lengst uten at norsk politi har mottatt informasjon om undersøkelsene, og det er uklart hva advokaten i realiteten har gjort.

Honoraret på 52.000 euro tilsvarer 507.000 norske kroner med dagens kurs.

– Det har gått mye penger ut av Norge og vi er helt sikre på de er investert i verdier i Pakistan. Vi hadde et håp om at advokaten skulle finne ut av dette, siden det er målsetting for oss å inndra disse verdiene, opplyser statsadvokat Geir Evanger til VG.

– Har advokaten lurt dere?

– Nei, jeg har ingen grunn til å tro det. Vi har ikke status for arbeidet hans nå. Det har vært mye å ta tak i, så det har ikke stått øverst på blokken å undersøke dette, sier Evanger.

Mette Yvonne Larsen, som er en av forsvarerne i saken, opplyser at de i lengre tid har etterspurt status og advokatens mandat, uten å få vite noe som helst. Hun mener avtalen norsk politi har inngått er uakseptabel.

– Selv i Norge, som sannsynligvis er et land med mindre korrupsjon enn Pakistan, ville dette vært en uhørt høy forskuddsbetaling for å utføre en tjeneste for politiet. Det er snakk om flere millioner kroner i pakistansk valuta. Det er to problemer med dette: Faren er at man får resultatet man ønsker når man forskuddsbetaler så mye, og dessuten er det en fare for at noen bare stikker av med pengene, påpeker Larsen.

Pågått i ett år

Etterforskningen av hovedmennene bak dagligvarekjeden Lime er en av Norges mest omfattende straffesaker, på høyde med terrorangrepet 22/7 og Nokas-ranet.

I sal 828, hvor rettssaken har pågått siden januar, er lufta tung. Det er trangt mellom pultene til tross for at saken går i en av Oslo tingretts største saler. Egentlig skulle hovedforhandlingen vært fullført 1. juli, men 28 forsvarsadvokater, tre bistandsadvokater, samt fem fra politi og påtalemyndighet sitter her fortsatt.

– Ting har tatt forferdelig mye lengre tid enn vi hadde forventet og hva som er naturlig. Eksamineringen av de fornærmede ble veldig omfattende. Det er veldig mange aktører i saken som gjerne vil stille sine spørsmål, sier statsadvokat Geir Evanger til VG.

KRITISK TIL AVTALEN: Forsvarsadvokat Mette Yvonne Larsen sammen med aktor Geir Evanger i retten. Foto: Berit Roald NTB scanpix

Selv om saken pågår dobbelt så lenge som beregnet, blir de likevel ikke ferdig med hele tiltalen på 56 sider. Denne uken ble det utarbeidet en nødløsning, slik at det blir en slags avslutning før jul. Det er bestemt at 23 punkter skal løftes ut av tiltalen og behandles i en ny hovedforhandling våren 2017.

– Vil dommerne huske hva som ble sagt i retten i januar da skyldspørsmålet skal avgjøres ett år senere?

– Det er det minste problemet vi har. Gjennom spørsmålene de stiller underveis virker det som dommerne er de i rommet som husker aller best, mener Evanger.

Koster 200.000 kr. per dag

Statsadvokaten innrømmer imidlertid at forholdet mellom ham og enkelte av forsvarsadvokatene er anstrengt etter ni måneder i retten. Alle de 11 tiltalte har fått oppnevnt to advokater hver, bortsett fra hovedtiltalte Sajjad Hussain (39). Han har hele fire forsvarsadvokater.

Ifølge Oslo tingrett utbetaler de 200.000 kroner i forskudd til hver av advokatene hver eneste måned. Det er allerede utbetalt over 36 millioner kroner i salær til forsvarere og bistandsadvokater. I tillegg kommer Oslo tingretts utgifter til tolker, meddommere og vanlig lønn til dommerne.

Hver eneste dag rettsdag koster rundt 200.000 kroner – bare i salærutgifter til advokatene.

Les også: Forsvarer møtte ikke - fikk 20.000 kr. i bot

Lime-sakens store omfang skaper også problemer for politiet på Romerike. De startet etterforskningen og endte opp med økonomiske problemer. Før rettssaken startet hadde etterforskningen kostet 70,5 millioner kroner, inkludert lønn. Under hovedforhandlingen har politiet budsjettert med et ekstra forbruk på tre millioner kroner.

Den vanskelig økonomiske situasjonen for politiet på Romerike medførte at politiposten på Gardermoen ble stengt i sommer, slik at reisende ikke fikk nødpass, samtidig som det var lange køer i passkontrollen.

Publisert: 25.09.16 kl. 17:32

Les også

Mer om Lime-saken Pakistan Krim